Die oplossing vir Suid-Afrika se grondvraagstuk sal uiteindelik ŉ kompromis moet wees, skryf PIET CROUCAMP. Die goeie nuus is dat die verslag van die presidensiële adviespaneel hieroor waarskynlik nie ver van só ŉ kompromis is nie.
VIR so lank as wat die probleem van grondeienaarskap gesien word as ŉ bloedstryd tussen onversoenbare ideologieë, diskoerse of narratiewe, sal ŉ oplossing vir die sondes van die verlede ons ontwyk.
Die proses wat aan die presidensiële paneel se verslag geboorte gegee het, was soms ideologies en het belangrike rolspelers vervreem, maar die finale verslag is ŉ grondige oorsig van ŉ uiters verdelende vraagstuk en iets waarmee ons met mekaar in gesprek kan tree.
Dit sou egter ŉ fout wees om nie ook die “alternatiewe verslag”, soos die president van AgriSA, Dan Kriek, na sy en Nick Serfontein se probeerslag verwys, saam met die paneel se amptelike verslag te lees nie. Pres. Cyril Ramaphosa het dit duidelik wel gedoen en sodoende openbare status aan albei verslae verleen. ..